टाइम8बर’ देस्कनिफ्राय- बि.टि.सि. बिसायख’थिनि उनाव बि.पि.एफ. दोलोखौ बिजेपि दोलोआ लोगो नागारनायनि उननिफ्राय फैगौ आसाम बिधान सभा बिसायख’थि समाव बि.पि.एफ. दोलोआ माबे दोलोजों लोगो जागोन बेखौ लानानै राजखान्थिनि फोथाराव सावरायज्लायनाय जादों। बि.टि.सि. खुंथायखौ खुंनो थाखाय बि.जे.पि. दोलोआ इउ.पि.पि.एल. आरो जि.एस.पि. दोलोखौ लोगो लादों। दा फैगोन आसाम बिधान सभा बिसायख’थियावबो बि.जे.पि. दोलोआ इउ.पि.पि.एल. दोलोजोंनो लोगो जानानै बिसायख’थि गेलेगोन होननानै बि.जे.पि.नि आफादगिरि रन्जित कुमार दासजों लोगोसे गुबुन दैदेनगिरिखौ सम-सम बुंनाय नुदों। बुंनांगोनदि थांनाय बि.टि.सि. बिसायख’थियाव बि.पि.एफ. दोलोआ 17-1=16, इउ.पि.पि.एल. दोलोआ 12-1=11, बि.जे.पि. दोलोआ 9+2=11, कंग्रेस 1-1=0, जि.एस.पि. 1 मासि मोनदों। बे फिथायखौ नायोब्ला बि.पि.एफ. दोलोआ बांसिन मासि मोनदोंमोनब्लाबो मेजिक नम्बर मोननो हायैनि इउ.पि.पि.एल., बि.जे.पि. आरो जि.एस.पि. दोलोफोरा लोगो जानानै बिटिसि खुंथायखौ खुंगासिनो दं । बेनिफ्राय हमदांनो हाबायदि इउ.पि.पि.एल. दोलोआ सोरखार खुंदोंब्लाबो दाबो रैखाथि (सिकिउर्ड) नङा । मानोनो फैबाय थानाय आसाम बिधान सभानि बिसायख’थियाव इउ.पि.पि.एल. दोलोआ गोबां मासि मोननानै बि.जे.पि. दोलोखौ हेफाजाब खालामनो हायाब्ला बिधान सभा बिसायख’थि जोबनायनि उनाव माबाफोर खैफोद जागोन नामा ? दा बि.जे.पि. दोलोआ इउ.पि.पि.एल. दोलोजों लोगो जागोनखौ मिथिनायनि उनाव हाग्रामा महिलारी दैदेननाय बि.पि.एफ. दोलोआ बिधान सभा बिसायख’थियाव सोरजों लोगो जागोन बेखौ लानानै सावरायज्लायनायखौ नुनो मोनदों । बिदि समावनो बि.टि.सि.नि बारग’ गाहाइ मावफुंगिरि सोद्रोमा थामहिनबा बि.पि.एफ. दोलोनि आफादगिरि हाग्रामा महिलारीआ बावैसो सान सिगां खौरां बिजोंनि सिगाङाव बुंदोंदि दिसपुराव सोरखार दानोब्ला बि.पि.एफ. दोलोखौ लोगो लायाबा रावबो राजखान्थि दोलोआ गाव हारसिङैनो सोरखार दानो हाया। बिखौ खालामनो बि.पि.एफ. दोलोआ साखा-फारा जाथारबाय नामा ? बियो बुंबावदोंदि बि.पि.एफ. दोलोआ रावबो राजखान्थिजों लोगो जानो दासिम जेबो थिरांथा लायाखै। अब्ला बिथांनि बुंनायनिफ्राय हमनो हाबायदि फैगोन बिधान सभा बिसायख’थियाव बि.पि.एफ. दोलोआ थै-थां नाजानानै गोबां बिबांनि एम.एल.ए. देरहा होनानै जाय दोलोआ सोरखार दागोन बिजों लोगो जामारगोन नामा ? जेनिबा बिधान सभा बिसायख’थियाव बि.जे.पि. दोलोआ गुबुन राजखान्थि दोलोनिख्रुइ बांसिन मासि मोनबाय नाथाय मेजिक नम्बर मोनाखै। बे समाव हाग्रामा महिलारीआ बुंनाय बादि बि.जे.पि. दोलोनि सोरखार दानायाव लोगो जाबाय अब्ला बि.टि.सि. खुंथायनि बि.जे.पि., इउ.पि.पि.एल., जि.एस.पि. लोगोयारि खुंथायाव माबा गोहोम गोग्लैगोन नामा ? बेबो एसे साननांगौ बाथ्रा जानानै फैदों। गुबुन फारसे बिधान सभा बिसायख’थिनि थाखाय कंग्रेस, ए.आइ.इउ.डि.एफ., असम जातीय परिषद आरो रायजर दलफोरा बि.पि.एफ. दोलोजों सावरायबाय दं होननानै खौरां बिजोंफोराव फोसाव जादों। बिनिखायनो बि.जे.पि. दोलोजों लोगो जानायनिफ्राय लोगो एंगारजानाय बि.पि.एफ. दोलोआ बे समाव सोरजों लोगो जागोन बेखौ लानानै सावरायज्लायनाय नुयो। फैगौ बिधान सभा बिसायख’थियाव बि.पि.एफ. दोलोआ थै-थां नाजानानै देरहाथारनो जानजि खाफ्रायाखैथ’ ? नाथाय बि.पि.एफ.नि आफादगिरि हाग्रामा महिलारीआ बि.जे.पि. दोलोनि दैदेनगिरिफोरजों सावरायबाय थायो बुंब्लाबो आसाम रायजो बि.जे.पि.नि आफादगिरि रन्जित कुमार दासा रोखा बुंदोंदि बि.जे.पि. दोलोआ बि.पि.एफ. दोलोखौ जेबो रोखोमनि गुर्थ’ होला। बि.पि.एफ. दोलोनि सोलाय इउ.पि.पि.एल. दोलोखौसो बिधान सभा बिसायख’थियाव बि.जे.पि. दोलोआ लोगो जागोन होननानै रोखा बुंनानै आसाम रायजो बि.जे.पि. दोलोनि आफादगिरिआ खौरां बिजोङाव फोरमायबावदों आरो आगोलनि बादि हाग्रामा महिलारीआ गोहो गैला लोगोसे थांनाय बि.टि.सि. बिसायख’थिनि उनाव हाग्रामा महिलारीनि गोहोम गैला होननानै बुंदों । बेखौ नायोब्ला फैगोन बिधान सभा बिसायख’थियाव बि.जे.पि. दोलोआ इउ.पि.पि.एल. दोलोजों लोगो जागोना रोखा । नाथाय हाग्रामा महिलारीआ बुंनाय बादि दिसपुराव सोरखार दानायाव बि.जे.पि. दोलोजों माबोरैबा लोगो जामारोब्ला बि.टि.सि. खुंथायनि दोलोआ सोलायनो हागौ नामा ? दा फैगोन बिधान सभा बिसायख’थियाव इउ.पि.पि.एल. आरो बि.पि.एफ. दोलोनि गेजेराव सोर बांसिन मासि मोनो बि भट दावहाखौ नेनानै थानांसिगोन ।